Sotilasliitto Naton jäsenmaat Liettua ja Puola katsovat Venäjän Ukraina-toimien muodostavan uhan koko Itä-Euroopan turvallisuudelle, kertoo liettualaislehti Lithuania Tribune. Virolaislehti Delfin mukaan myös Viro jakaa huolen.

Liettua ja Puola vaativat Naton perussopimuksen neljännen artiklan nojalla sotilasliittoa koolle, kertoi Liettuan presidentin kanslia medialle sunnuntaina.

Presidentti Dalia Grybauskaite ja hänen puolalainen kollegansa Bronislaw Komorowski päätyivät sunnuntaisessa puhelinkeskustelussaan siihen, että Venäjän armeijan toimet Puolan raja-naapurin rajojen sisällä uhkaavat koko alueen turvallisuutta.

Ulkopoliittisen instituutin turvallisuuspoliittinen asiantuntija Charly Salonius-Pasternak pitää Puolan ja Liettuan huolta luonnollisena.

–Länsi-Ukrainalla on iso raja Puolan kanssa. Jos maassa, jolla on maaraja EU:n kanssa, on toisen valtion armeija loukkaamassa suvereniteettia, niin sen pitäisikin olla kaikkien huoli, Salonius-Pasternak sanoo Uudelle Suomelle.

Naton neljännen artiklan mukaan jäsenmaiden on kokoonnuttava, mikäli yksikin jäsenmaa katsoo turvallisuutensa vaarantuneen.

Nato on jo aiemmin ilmoittanut hätäkokouksesta sunnuntaina. Salonius-Pasternak ei kuitenkaan usko, että Nato ryhtyisi sotilaallisiin toimiin Ukrainassa, joka ei ole Naton jäsen. Sen sijaan jäsenmaidensa kuten Puolan huoleen se joutuu suhtautumaan vakavasti.